Feministaldia

Feministaldia Donostian 2006az geroztik egiten den kultura feminista jaialdia da. Plazandreok plataforma politikoak hasi zuen 2006an eta urtero parte hartu du antolakuntzan 2022a arte.

Ibilbidea 
Feministaldia 2006tik aurrera abenduan burutzen den jaialdia da. Hasieran Donostiako Arteleku eta 2015etik aurrera Tabakalera eta Easo kaleko suhiltzaileen egoitza zaharrean izan ditu egoitza nagusiak  eta Emakunde, Gipuzkoako Foru Aldundia eta Donostiako Udala laguntzaile. 

2022tik aurrera, Leire San Martin eta Laura Muelas arduratuko dira antolakuntzaz eta komunikazioaz, berriz, Irati Salsamendi. 2022 aldaketa urtea da Feministaldiarentzat, izan ere, jaialdiaren hazia ezarri zuen kolektiboa, Plazandreok plataforma politikoak, antolakuntzaren ardura utzi baitu eta webgune berria estreinatu baitu.

Xedea 
Feministaldiak askatasun espazioak sustatzen ditu, adierazpen feminista ahalbidetu eta emakume artista, feminista eta ekintzaileen topagune iraultzailea da. Bazterretan egon eta planteamendu hegemonikoetatik aldentzen diren emakume eta kultura feministarekin estuki lotuta dauden ahots, sorkuntza eta diskurtsoen elkargune da.

Antolakuntza 
Jaialdia hiru ekintza-ildoen inguruan antolatzen da: ildo dibulgatzailea (pertsona eta kolektibo ezberdinen erakustaldi, solasaldi, ekintza eta bideo-emanaldiak), praktikoa (ahalduntze-tailerrak) eta ludikoa (jai zein kontzertuen inguruko bilguneak).

Azken urteetan jaialdi bakoitzak gai desberdina hartzen du ardatz. Hauek dira jaialdi bakoitzaren programa eta gaiak:

 2006,  2007, 2008, 2009, 2010, 2011.
 2012 Espazioa, presentzia, denbora eta hitza. 
 2013 Belaunaldien artean: tentsioa-ihesa-amodioa.  
 2014 Monster kultura: normaltzat hartzen denaren ikuspegia zabaldu eta freak, itsusi, ez zuzenak. 
 2015 #Kontra: itxuran elkarren artean harremanik ez duten gaiak landu zituen.  
 2016 #Plaza: historikoki emakumeei ukatu egin zaien espazioa, eraldaketarako balizko espazioa.  
 2017 #Fobia: desberdinarekiko, arraroarekiko, disidentearekiko gorrotoaz hausnartzea da helburua.
 2018: #Okerrak: arautik kanpo dauden bideak eta bizitzak urratu nahi izan dituzte. 
 2019 #pilulak: zaurgarritasunari, eromenari eta desorekei begira. 
 2020 #Kutsatu: Kutsatu eta deskutsatu ditzagun pentsamendua eta gorputzak eta ez diezaiogun uko egin utopiak sortzeari. 
2021 #Sismika: emakumeen bizitzek eta gorputzek jasaten dituzten dardara bortitzetan arreta jartzea.
2022 #AhoaNarras: ahoa -normalean gorputzaren goialdean- lurrera eraman; herrestan dabiltzanen eta ibili direnei tartea egin nahiez, azala bidean eraldatzen dutenei.

Hizlariak 
Edizio ezberdinetan zehar jakintza-eremu ezberdineko hamaika aditu feminista pasa dira Feministalditik haien proposamenak ekartzera: Silvia Federici, Zaida Fernández, Medeak, Maitena Monroy, Remedios Zafra, Mari Luz Esteban, Marina Abramovic, Nerea Barjola, Maialen Lujanbio, Amaia Perez Orozco, Esther Ferrer, Danele Sarriugarte, Kattalin Miner, Itxaro Borda, Dora Salazar eta abar.

Erreferentziak

Kanpo estekak 

 Feministaldiaren YouTubeko kanala.
 Feministaldiaren webgune ofiziala.

Donostiako jai eta jaialdiak
Feminismoa